Vista la comunicació de vaga presentada pel Sindicato Español de Maquinistas y Ayudantes Ferroviarios (SEMAF) a les societats del Grupo Renfe, que està prevista per als dies 4, 11, 14 i 15 de setembre de 2015, des de les 00.00 fins a les 24.00 hores, i que afecta tot el personal de conducció de les empreses del grup;
Vista la comunicació de vaga presentada pel Sindicat CCOO a les societats del Grupo Renfe, que està prevista per al dia 4 de setembre de 2015, des de les 00.00 fins a les 23.00 hores, i que afecta tot el personal de conducció de les empreses del grup;
Vista la comunicació de vaga presentada pel Sindicat CGT a les societats del Grupo Renfe, que està prevista per al dia 4 de setembre de 2015, des de les 00.00 fins a les 23.00 hores, i que afecta tot el personal de conducció de les empreses del grup;
Atès que el servei de transport de viatgers per ferrocarril que presta l'empresa Grupo Renfe s'ha de considerar un servei essencial per a la comunitat, ja que la seva interrupció afectaria béns i drets protegits constitucionalment, com és el dret a la lliure circulació d'acord amb l'article 19 de la Constitució, dret fonamental de la persona que, en conjunt, preval respecte del dret de vaga, previst a l'article 28.2 de la Constitució;
Atès que el servei de rodalies que ofereix l'empresa Grupo Renfe és un mitjà de transport que dóna servei a un gran nombre d'usuaris que ha anat creixent de forma constant per la intensa interrelació entre les poblacions del Barcelonès i les comarques circumdants i també amb l'àrea interior de Barcelona; o a la interrelació de Girona i Tarragona amb les seves àrees d'influència respectives i, en el cas del servei regional, amb la resta de Catalunya; i que, malgrat que en alguns casos hi ha mitjans alternatius de transport, el fet és que la gran quantitat de desplaçaments obliga a mantenir en funcionament aquests serveis;
Atès que l'autoritat governativa ha de dictar les mesures necessàries per mantenir els serveis essencials, tenint en compte que aquesta restricció ha de ser justificada i proporcional amb l'exercici legítim del dret de vaga reconegut a l'article 28.2 de la Constitució;
Atès que les tres convocatòries preveuen vaga per al dia 4 de setembre de 2015, sens perjudici que, amb posterioritat, si s'escau, es fixin serveis mínims per a la resta dels dies de vaga de la convocatòria del sindicat SEMAF, es posa de manifesti que aquesta Ordre preveu només els serveis mínims per al dia 4 de setembre de 2015;
Atès que, com en ordres anteriors en les quals s'han fixat serveis mínims per a aquesta mateixa empresa, s'ha de tenir en compte la diferent intensitat d'ús que d'aquest mitjà de transport fan al llarg del dia els usuaris, la qual cosa fa necessari establir diferents franges horàries durant la jornada de vaga: d'una banda, les anomenades hores punta, que van des de les 6.00 fins a les 9.30 hores i des de les 17.00 fins a les 20.30 hores, i durant les quals, atesa la més alta incidència, queda justificat garantir el funcionament del servei amb un percentatge superior; i de l'altra, les anomenades hores vall, que coincideixen amb la resta de la jornada i durant les quals es garanteix el servei amb un percentatge inferior; i que, igualment, pels dies festius, s'ha fixat com a serveis mínims un percentatge de servei durant tot el dia;
És en atenció a les raons exposades, es considera adient fixar uns serveis mínims consistents en els dos terços del servei habitual durant els trams de vaga que coincideixen amb les anomenades hores punta, i d'un terç del servei habitual la resta del dia, les hores vall; i que, en tot cas, es mantindrà el servei indispensable per poder oferir la infraestructura imprescindible per al funcionament dels serveis mínims assenyalats;
Atès que en vagues anteriors de característiques anàlogues en aquesta empresa es van dictar l'Ordre EMO/368/2014, de 18 de desembre; l'Ordre EMO/230/2014, de 25 de juliol; l'Ordre EMO/260/2013, de 23 d'octubre; l'Ordre EMO/257/2013, de 22 d'octubre, i l'Ordre EMO/170/2013, de 19 de juliol;
Vist que s'ha demanat informe a la Direcció General de Transports i Mobilitat del Departament de Territori i Sostenibilitat i al Departament d'Interior;
Vist que s'ha sol·licitat a les parts les seves propostes de serveis mínims;
Atès el que disposen l'article 28.2 de la Constitució; l'article 170.1.i) de l'Estatut d'autonomia de Catalunya; l'article 10.2 del Reial decret llei 17/1977, de 4 de març; el Decret 120/1995, de 24 de març, de la Generalitat de Catalunya, i les sentències del Tribunal Constitucional 11/1981, de 8 d'abril; 26/1981, de 17 de juliol; 33/1981, de 5 de novembre; 51/1986, de 24 d'abril; 27/1989, de 3 de febrer; 43/1990, de 15 de març, i 122/1990 i 123/1990, de 2 de juliol,
La situació de vagues anunciades pel Sindicato Español de Maquinistas y Ayudantes Ferroviarios (SEMAF), CCOO i CGT a les societats del Grupo Renfe, que està prevista per al dia 4 de setembre de 2015, des de les 00.00 hores fins a les 23.00 o 24.00 hores, segons les convocatòries, i que afecten tot el personal de conducció de les empreses del grup, queda condicionada al manteniment dels serveis mínims següents:
Servei de Rodalies i regionals a Catalunya
Trams de vaga que coincideixen amb les hores punta: dos terços del servei habitual.
Trams de vaga que coincideixen amb les hores vall: un terç del servei habitual.
En qualsevol cas s'haurà de prestar el servei indispensable d'infraestructura per tal que es pugui fer efectiu el servei de transport.
L'empresa, escoltat el comitè de vaga, determinarà el personal estrictament necessari per al funcionament dels serveis mínims que estableix l'article anterior.
El cessament i les alteracions en el treball produïts pel personal necessari per al manteniment dels serveis mínims que determina l'article 1 d'aquesta Ordre seran considerats il·legals als efectes de l'article 16.1 del Reial decret llei 17/1977, de 4 de març, en relació amb l'article 54 del Reial decret legislatiu 1/1995, de 24 de març, de l'Estatut dels treballadors.
Notifiqueu aquesta Ordre als interessats per al seu compliment i trameteu-la al Diari Oficial de la Generalitat de Catalunya per a la seva publicació.